SK Úradný vestník Európskej únie C 391/11

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2017/C 391/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„AMÊNDOA COBERTA DE MONCORVO“

EÚ č: PGI-PT-02235 – 28.10.2016

CHOP ( ) CHZO ( X )

1. Názov

„Amêndoa Coberta de Moncorvo“

2. Členský štát alebo tretia krajina

Portugalsko

3. Opis poľnohospodárskeho výrobku alebo potraviny

3.1. Druh výrobku

Trieda 2.3. Chlieb, zákusky, koláče, cukrovinky, čajové pečivo a iné pekárske výrobky

3.2. Opis výrobku, na ktorý sa vzťahuje názov uvedený v bode 1

„Amêndoa Coberta de Moncorvo“ sú cukrovinky vyrábané zo sladkých mandlí [Prunus dulcis, (Mill) D. A. Webb], ktoré sú olúpané, opražené a obalené cukrovou hmotou. Pripravujú sa podľa špecifikácie výrobku. Na trh sa môžu uvádzať tri varianty cukroviniek „Amêndoa Coberta de Moncorvo“: biele/štandardné, tmavé/čokoládové a bez polevy.

Cukrovinky „Amêndoa Coberta de Moncorvo“ majú pre svoju cukrovú polevu tvar trochu väčších mandľových jadier. Štandardný variant je zvonku biely s typickými cukrovými hrudkami, ktoré sa vytvárajú počas výroby. Čo sa týka veľkosti, výrobok obsahuje najviac 40 jadier na 100 g. Tmavý variant sa líši od štandardného iba tým, že sa v záverečnej fáze výroby použije čokoládový sirup, ktorý vytvára na výrobku hnedý, čokoládový povrch. Variant bez polevy má na povrchu belavú farbu vďaka jemnej cukrovej posýpke, ktorá nevytvára cukrové hrudky charakteristické pre zvyšné varianty. Vzhľadom na menšiu veľkosť tento variant obsahuje najmenej 40 jadier na 100 g.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Cukrovinky „Amêndoa Coberta de Moncorvo“ sa vyrábajú iba s použitím týchto surovín:

— lúpané, celé a nepoškodené sladké mandle minimálnej veľkosti 12 mm,

— biely rafinovaný trstinový cukor,

— voda,

— vaječný bielok (voliteľná prísada),

— čokoládový alebo kakaový prášok (iba v prípade tmavého variantu).

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Vo vymedzenej zemepisnej oblasti sa musia uskutočniť tieto fázy výrobného procesu:

— praženie mandlí,

— príprava cukrového a čokoládového sirupu,

— ponáranie mandlí do polevy.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Na etikete cukroviniek „Amêndoa Coberta de Moncorvo“ sa za názvom výrobku a opisom musí uviesť výraz „Indicação Geográfica Protegida“ (chránené zemepisné označenie) alebo „IGP“ (CHZO).

Na etikete sa musí uviesť variant cukroviniek „Amêndoa Coberta de Moncorvo“ (s výnimkou bieleho/štandardného variantu, v prípade ktorého je označenie voliteľné).

Etiketa musí obsahovať logo cukroviniek „Amêndoa Coberta de Moncorvo“ uvedené ďalej.

4. Stručné vymedzenie zemepisnej oblasti

Zemepisná oblasť výroby/spracovania cukroviniek „Amêndoa Coberta de Moncorvo“ je obmedzená na obec Torre de Moncorvo.

5. Súvislosť so zemepisnou oblasťou

Súvislosť medzi cukrovinkami „Amêndoa Coberta de Moncorvo“ a zemepisnou oblasťou je založená na dobrom mene výrobku.

Vďaka svojmu výrobnému procesu majú cukrovinky „Amêndoa Coberta de Moncorvo“ výnimočný vzhľad, pre ktorý sú ľahko rozpoznateľné a nemožno si ich pomýliť s inými druhmi kandizovaných mandlí. Tento výrobný proces pochádza z obce Torre de Moncorvo, kde sa zachoval v nezmenenej podobe po celé stáročia. Príprava týchto cukroviniek je úzko spojená s Veľkou nocou a ďalšími sviatkami. V publikácii Ilustração Transmontana z roku 1908 sa opisuje činnosť výrobkýň cukroviniek „Amêndoa Coberta de Moncorvo“ – tzv. cobrideiras („obaľovačky mandlí“), ktoré sú prinajmenšom odvtedy známe pod týmto označením. Aj v encyklopédii Grande Enciclopédia Portuguesa e Brasileira z roku 1936 sa hovorí „o v Portugalsku preslávených obaľovaných mandliach z obce Moncorvo“.

V publikácii Livro do Segundo Congresso Transmontano z roku 1942 možno nájsť zmienku o tom, že obec Torre de Moncorvo je známa „zaujímavou a originálnou malovýrobou obaľovaných mandlí s nezameniteľným vzhľadom, ktorý pozná takmer každý“. Okrem toho sa v knihe opisuje postup výroby cukroviniek „Amêndoa Coberta de Moncorvo“. „Príprava mandlí: po olúpaní (s použitím horúcej vody na odstránenie šupky) sa mandle mierne opražia. Následne sa vysypú na veľké medené platne, ktoré sa neustále ohrievajú na nízkom plameni. Mandle sa na platniach pofŕkajú cukrovým sirupom a obaľovačky mandlí ich neustále premiešavajú. Ženy trpezlivo opakujú tento pohyb, a to nepretržite niekoľko hodín, kým sa mandle úplne neobalia a nezískajú charakteristický vzhľad, ktorý pozná takmer každý.“ Opísaný výrobný postup je v zásade podobný postupu, ktorý sa používa aj v súčasnosti.

V knihe sa ďalej píše: „Vyrábajú sa tu viaceré varianty mandľových cukroviniek, ale mne najviac chutia tie bez polevy. Tento variant obsahuje najviac cukru a okrem toho má nepochybne najpríjemnejšiu chuť.“ Kniha je teda svedectvom o tradičnej výrobe viacerých variantov mandľových cukroviniek, ktorá pretrváva až dodnes. Aj v článku uverejnenom v Jornal de Notícias sa spomína, že „jednou z najznámejších miestnych pochúťok sú tri dostupné varianty obaľovaných mandlí: biely, tmavý a variant bez polevy“ (Torre de Moncorvo: o Concelho, 7. februára 2008).

V dokumente O Homem e a Cidade venovanom obci Torre de Moncorvo, ktorý odvysielala spoločnosť Radio Televisão Portuguesa (RTP) v roku 1996, sa konštatovalo, že „v dôsledku nedostatku významnejších priemyselných zdrojov obec žije z rôznych činností, ktoré takmer vždy vychádzajú z tradícií. To platí aj pre výrobu obaľovaných mandlí, neodolateľnej regionálnej špeciality. Výroba týchto tradičných cukroviniek má dlhoročnú tradíciu. Ich príprava, ktorá je náročná na trpezlivosť, je výsledkom poznatkov starých celé stáročia.“

V knihe Festas e Comeres do Povo Português z roku 1999 Maria de Lurdes Modesto a Afonso Praça píšu o portugalských „ručne pražených mandliach, ktoré si zaslúžia osobitnú pozornosť. Ide obaľované mandle z obce Moncorvo, ktoré sú miestnou špecialitou. Tieto mandle však pozná v kraji každý, pretože cukrárky z obce Moncorvo ich propagujú v stánkoch na rôznych slávnostiach a púťach.“

Autori upriamujú pozornosť aj na knihu Cabrala Adãoa Paisagens do Norte z roku 1954, v ktorej sa píše o obaľovačke mandlí. „Spomínam si, ako som ju videl sedieť pred veľkou pecou s rozžeraveným uhlím. Sedela s nohami rozkročenými pod sukňou siahajúcou po členky, na medenej platni miešala a prehadzovala ešte nedokončené mandľové cukrovinky. Prsty si chránila náprstkami v snahe nepopáliť si ich končeky na horúcom plechu, do ktorého vkladala ruky a obracala cukrové hrudky za strašného a neprestajného hluku, ktorý ju nútil hovoriť veľmi nahlas, keď mi vysvetľovala výrobu tejto pochúťky.“

V článku mapujúcom seminár „Moncorvo – od tradície k modernosti“ (Moncorvo. Da tradição à modernidade), ktorý sa konal v roku 2007, historik a výskumník Virgílio Tavares z Centra pre demografické, hospodárske a spoločenské štúdie (Centro de Estudos da População, Economia e Sociedade – CEPESE) zahrnul výrobu obaľovaných mandlí z obce Moncorvo medzi typické remeslá, ktoré priťahujú turistov a návštevníkov a ktoré sú tradičnou súčasťou identity obce.

O cukrovinkách „Amêndoa Coberta de Moncorvo“ sa nachádzajú zmienky v rôznorodých prestížnych publikáciách o regionálnej a národnej gastronómii, napríklad v knihe Cozinha Transmontana od Alfreda Saramaga (s fotografickou dokumentáciou troch variantov cukroviniek „Amêndoa Coberta de Moncorvo“) či publikácii Cozinha Tradicional Portuguesa, ktorej autorkou je Maria de Lurdes Modesto.

V obci Torre de Moncorvo sa v posledných rokoch usporiadalo viacero kurzov, ktorých cieľom je odovzdávať skúsenosti novým výrobcom tejto pochúťky a vzbudzovať u mladej generácie záujem o činnosť, ktorá sa tradične spája s ľuďmi v pokročilejšom veku.

Slávu a skvelú povesť cukroviniek „Amêndoa Coberta de Moncorvo“ možno pripísať ich kvalite, originalite, ako aj tradičnej konzumácii, čo dokazuje obrovské množstvo zmienok v médiách, kde sa cukrovinky „Amêndoa Coberta de Moncorvo“ označujú za symbol obce Torre de Moncorvo.

Tu sú niektoré z nespočetných odkazov v médiách: „Os segredos de uma cobrideira de amêndoas“ (Jornal do Nordeste, 27. februára 2007), „Às voltas com a amêndoa“ (Jornal do Nordeste, 16. októbra 2007), „As amêndoas“ (Público, 30. marca 2013), „Amêndoa coberta de Moncorvo é especialidade da Páscoa transmontana“ (SIC, 20. apríla 2014), „Produzir amêndoa coberta em Torre de Moncorvo tem que se lhe diga“ (RTP, 5. apríla 2015), „Páscoa para lá do compasso“ (Correio da Manhã, 28. marca 2016).

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://tradicional.dgadr.pt/images/prod_imagens/doces/docs/CE_Amendoa_Coberta.pdf

(1) Ú. v. EÚ L 343, 14.12.2012, s. 1.